ANC-LP reik hand na AfriForum oor onteieningFoto: Magda Ehlers/Pexels.com Dr. Mathole Motshekga, voorsitter van die parlementêre ad hoc-komitee om art. 25 van die Grondwet te verander ten einde onteiening sonder vergoeding te vergemaklik, het ‘n hand van kontak uitgesteek na die burgerregtegroep AfriForum. Motshekga het Maandag tydens ‘n vergadering van die ad hoc-komitee gesê hy is geneë om met AfriForum te praat. Hiervoor is hy erg uitgetrap deur die EFF se Floyd Shivambu, wat meen hy is te gevoelig vir minderhede se voorkeure. In reaksie het Kallie Kriel, hoofamptenaar van AfriForum, aan Maroela Media gesê AfriForum is altyd oop vir gesprek oor die kwessie. Voorts het die komitee besluit die openbare insette wat in Polokwane plaasgevind het en ontwrig is, toe te veel ondersteuners van die ANC en EFF opgedaag het om sosiale afstandelikheid in die Jack Botessaal te waarborg, moet weer plaasvind, verkieslik die komende naweek. Die komitee gaan ook probeer om inwoners van die Waterberg-distriksraad in Limpopo kans te gee om hul insette te lewer. Dr. Annelie Lotriet, DA-LP, het daarop gewys dat dit die wangedrag van ondersteuners van die ANC en EFF is wat tot die verdaging van die oorspronklike vergadering in Polokwane gelei het, en dat die DA nog deurgaans gewaarsku het wat sou gebeur as meer mense as wat kragtens die inperkingsregulasies toegelaat word, sou opdaag. “Nou word belastingbetalersgeld gemors as gevolg van wangedrag deur die ANC en EFF. Dit is onaanvaarbaar,” het Lotriet gesê.